એને કોઈ રોગ થયો હતો એને લીધે એને આજે પણ રોજ બે દવાઓ લેવાની છે. એ તેજસ્વી છે અને તંદુરસ્ત છે, પણ એના કુમળા દેહમાં એ એ અમંગળ રોગનો પગપેસારો થયો હતો ત્યારથી એનું જોખમ છે, અને તેથી એની સામે રક્ષણ કરવું પડછે એ રોજ દવા પીએ છે. અને એને દવા પીતો જોઈને હું ભગવાનને પ્રાર્થના કરુ છું કે, આ બાળકના દેહમાં ફરીથી રોગના જંતુઓ આવવા ન દે. પહેલે દિવસે એ મારી બાજુમાં બેસતો નહોતો. નાના છોકરાઓ જલદી વિશ્વાસ બતાવતા નથી. કુદરતે એમના ઘડતરમાં સંકોચનું તત્ત્વ મૂક્યું છે જેથી અપરિચિત વ્યક્તિને જોઈને ચેતી જાય અને ફસાઈ ન જાય. અવિશ્વાસનું રક્ષણ છે. સંકોચની સલામતી છે. પરંતુ નાના છોકરાઓ માબાપનું અનુકરણ કરે છે એ વૃત્તિ પણ કુદરતે એમના બંધારણમાં મૂકી છે. માબાપ એ પરિચિત વ્યક્તિનો સત્કાર કરે, ત્યારે છોકરાઓ પણ કરે. માબાપનું વલણ છોકરાઓમાં આવે. એનું પ્રતિબિંબ પાડે, અનુકરણ કરે . એટલે એ છોકરો શરૂઆતમાં મારી બાજુમાં બેસતો નહોતો એ માબાપનું વર્તન જોઈને નજીક આવવા લાગ્યો, અને આજે હું પલંગ ઉપર બેસીને લખતો હતો એમાં એ આવ્યો અને પોતાની મેળે જેમ તેમ પલંગ ઉપર ચડીને મારી પાસે બેઠો.